รอดยกแก๊ง! สภาฯ ไว้วางใจ นายก+9 รมต. บริหารประเทศต่อ
ปิดฉากศึกซักฟอก พล.อ.ประยุทธ์ จันทร์โอชา นายกรัฐมนตรี และอีก 9 รัฐมนตรี สภาฯ ลงมติไว้วางใจ เดินหน้าบริหารประเทศต่อ
ปิดฉากศึกซักฟอก พล.อ.ประยุทธ์ จันทร์โอชา นายกรัฐมนตรี และอีก 9 รัฐมนตรี สภาฯ ลงมติไว้วางใจ เดินหน้าบริหารประเทศต่อ
20 ก.พ. 2564

ผู้สื่อข่าวรายงานว่า เมื่อเวลา 10.30 น. วันนี้ (20 ก.พ.64)​ ที่รัฐสภา ในการประชุมสภาผู้แทนราษฎร ที่มี นายชวน หลีกภัย ประธานสภาผู้แทนราษฎร ทำหน้าที่ประธานการประชุม เพื่อพิจารณาลงมติในญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล จำนวน 10 คน หลังจากที่ผ่านการอภิปรายไม่ไว้วางใจรัฐมนตรีเป็นรายบุคคลมาแล้ว 4 วัน ตั้งแต่วันที่ 16-19 ก.พ.ที่ผ่านมา
โดยการลงมติไม่ไว้วางใจฯ เริ่มจากพล.อ.ประยุทธ์ จันทร์โอชา นายกรัฐมนตรี และรมว.กลาโหม, พล.อ.ประวิตร วงษ์สุวรรณ รองนายกรัฐมนตรี, นายอนุทิน ชาญวีรกูล รองนายกรัฐมนตรี และรมว.สาธารณสุข, นายจุรินทร์ ลักษณวิศิษฏ์ รองนายกรัฐมนตรี และรมว.พาณิชย์, นายสุชาติ ชมกลิ่น รมว.แรงงาน, พล.อ.อนุพงษ์ เผ่าจินดา รมว.มหาดไทย, นายณัฏฐพล ทีปสุวรรณ รมว.ศึกษาธิการ, นายศักดิ์สยาม ชิดชอบ รมว.คมนาคม, นายนิพนธ์ บุญญามณี รมช.มหาดไทย และ ร.อ.ธรรมนัส พรหมเผ่า รมช.เกษตรและสหกรณ์ ตามลำดับ
ทั้งนี้ ผลการลงมติฯ ในสภา ปรากฏว่า พล.อ.ประยุทธ์ จันทร์โอชา นายกรัฐมนตรี และรมว.กลาโหม มีคะแนนไว้วางใจ 272 ต่อ 206 งดออกเสียง 3

พล.อ.ประวิตร วงษ์สุวรรณ รองนายกรัฐมนตรี ได้รับความไว้วางใจ 274 ต่อ204 คะแนน โดยมีส.ส.งดออกเสียง 4 คน

นายอนุทิน ชาญวีรกูล รองนายกรัฐมนตรี และรมว.สาธารณสุข ได้รับความไว้วางใจ 275 ต่อ 201 คะแนน โดยมีส.ส.งดออกเสียง 6 คน

นายจุรินทร์ ลักษณวิศิษฏ์ รองนายกรัฐมนตรี และรมว.พาณิชย์ ได้รับความไว้วางใจ 268 ต่อ 207 คะแนน โดยมีส.ส.งดออกเสียง 7 คน

พล.อ.อนุพงษ์ เผ่าจินดา รมว.มหาดไทย ได้รับความไว้วางใจ 272 ต่อ 205 คะแนน โดยมีส.ส.งดออกเสียง 3 คน

นายณัฏฐพล ทีปสุวรรณ รมว.ศึกษาธิการ ได้รับความไว้วางใจ 258 ต่อ 215 คะแนน โดยมีส.ส.งดออกเสียง 8 คน

นายสุชาติ ชมกลิ่น รมว.แรงงาน ได้รับความไว้วางใจ 263 ต่อ 212 คะแนน โดยมีส.ส.งดออกเสียง 5 คน ไม่ลงคะแนน 1 คน

นายศักดิ์สยาม ชิดชอบ รมว.คมนาคม ได้รับความไว้วางใจ 268 ต่อ 201 คะแนน โดยมีส.ส.งดออกเสียง 12 คน ไม่ลงคะแนน 1 คน

นายนิพนธ์ บุญญามณี รมช.มหาดไทย ได้รับความไว้วางใจ 272 ต่อ 206 คะแนน โดยมีส.ส.งดออกเสียง 4 คน

ร.อ.ธรรมนัส พรหมเผ่า รมช.เกษตรและสหกรณ์ ได้รับความไว้วางใจ 274 ต่อ 199 คะแนน โดยมีส.ส.งดออกเสียงจำนวน 5 คน ไม่ลงคะแนน 1 คน
